Suositus: NEUVOSTON SUOSITUS ALANKOMAILLE julkistalouden liiallisen alijäämän tilanteen lopettamiseksi

(komission esittämä)

PERUSTELUT

Komissio julkaisi 7. huhtikuuta 2004 kevään 2004 talousennusteensa. [1] Ennusteissa otettiin huomioon Alankomaiden viranomaisten 31. maaliskuuta 2004 toimittamat tiedot ja niiden mukaan julkisen talouden alijäämä oli 3,2 prosenttia suhteessa BKT:hen vuonna 2003, mikä ylittää perustamissopimuksessa asetetun 3 prosentin viitearvon suhteessa BKT:hen. Alijäämä nousi huomattavasti vuoden 2002 alijäämään verrattuna (1,9 prosenttia suhteessa BKT:hen). Komissio aloitti näiden tietojen perusteella Alankomaiden liiallisia alijäämiä koskevan menettelyn 28. huhtikuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen. [2]

[1] Komission kevään 2004 ennuste on saatavilla Internetissä osoitteessa

[2] Kertomuksen koko teksti on saatavilla Internetissä osoitteessa

Liiallisia alijäämiä koskevan menettelyn täytäntöönpanoon sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta N:o (EY) 1467/97, joka on osa vakaus- ja kasvusopimusta. [3]

[3] EYVL L 209, 2.8.1997.

Komission antamassa perustamissopimuksen 104 artiklan 3 kohdan mukaisessa kertomuksessa todetaan, että perustamissopimuksessa asetetun 3 prosentin viitearvon suhteessa BKT:hen ylittävä osa 3,2 prosentin julkisen talouden alijäämästä vuonna 2003 ei johtunut vakaus- ja kasvusopimuksessa tarkoitetusta epätavallisesta tapahtumasta, johon Alankomaiden viranomaiset eivät olisi voineet vaikuttaa, eikä talouden jyrkästä laskusuhdanteesta, joka on määritelty kyseisessä sopimuksessa kokonaistuotannon vuotuisena vähintään 2 prosentin laskuna. Alijäämä syntyi kuitenkin erittäin negatiivisen kasvun tilanteessa, sillä kokonaistuotanto kasvoi -0,7 prosenttia vuonna 2003 ja noin 2 prosentin negatiivinen tuotantokuilu suhteessa BKT:hen oli syntymässä. Tämä selittää suurelta osin rahoitusaseman heikkenemisen. Sitä pahensi odotettua suurempi tulojen väheneminen ja odotettua suurempi paikallishallinnon alijäämä, kun taas menotavoitteet saavutettiin suurelta osin. Vuoden 2004 kehityksen osalta komission kevään talousennusteissa arvioidaan, että julkisen talouden alijäämä on 3,5 prosenttia suhteessa BKT:hen. Komission kevään ennusteiden julkistamisen jälkeen hallitus hyväksyi 16. huhtikuuta 2004 lisäsäästötoimenpiteitä, jotka vastaavat 0,6 prosenttia suhteessa BKT:hen. Tavoitteena on supistaa alijäämä jälleen alle 3 prosentin suhteessa BKT:hen vuonna 2004 aikaisempien vuosien tapaan. Komission kertomuksen mukaan tämän tavoitteen saavuttaminen riippuu siitä, saavutetaanko toimenpiteillä odotetut tulokset, ja siitä, että toimenpiteillä ei ole kerrannaisvaikutuksia taloudelliseen toimeliaisuuteen ja rahoitusasemaan. Näin ollen on mahdollista, että alijäämä voi olla 3 prosentin viitearvon tuntumassa suhteessa BKT:hen tai hieman sen yli vuonna 2004.

Komission kevään ennusteisiin perustuvassa kertomuksessa todettiin myös, että julkinen velka oli 54,8 prosenttia suhteessa BKT:hen vuonna 2003 eli perustamissopimuksessa asetetun 60 prosentin viitearvon alle. Kertomuksessa todettiin edelleen, että komissio arvioi velan kasvavan 56,3 prosenttiin suhteessa BKT:hen vuonna 2004, mikä ylittää Alankomaiden viranomaisten vuoden 2003 tarkistetussa vakausohjelmassa esittämän 54,5 prosentin suhteessa BKT:hen, mutta alittaa kuitenkin viitearvon 60 prosenttia suhteessa BKT:hen.

EY:n perustamissopimuksen 104 artiklan 4 kohdassa määrätään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 12. toukokuuta 2004 lausuntonsa, jossa yhdyttiin komission arvioon. Talous- ja rahoituskomitea totesi erityisesti, että Alankomaat ei ollut noudattanut vuonna 2003 perustamissopimuksen 104 artiklassa määriteltyä talousarviota koskevaa kurinalaisuutta alijäämän suhteen, mikä osoittaa, että Alankomaissa on liiallinen alijäämä.

Talous- ja rahoituskomitea katsoi myös, että julkisen talouden alijäämä saattaa olla perustamissopimuksessa asetetun viitearvon tuntumassa tai hieman sen yli jälleen vuonna 2004 huolimatta Alankomaiden viranomaisten päättämistä lisätoimenpiteistä, kun taas julkinen velka alittaa edelleen vuonna 2004 perustamissopimuksessa määrätyn viitearvon 60 prosenttia suhteessa BKT:hen.

Tarkasteltuaan kaikkia kertomuksessaan esitettyjä näkökohtia ja ottaen huomioon talous- ja rahoituskomitean lausunnon komissio katsoo, että Alankomaissa on liiallinen julkisen talouden alijäämä. Tämä lausunto, jonka komissio antoi 19. toukokuuta 2004, on toimitettu neuvostolle perustamissopimuksen 104 artiklan 5 kohdan mukaisesti. Komissio on suosittanut, että neuvosto tekee perustamissopimuksen 104 artiklan 6 kohdan mukaisesti komission lausunnon mukaisen päätöksen. Lisäksi komissio antaa neuvostolle perustamissopimuksen 104 artiklan 7 kohdan nojalla suosituksen Alankomaille osoitettavasta neuvoston suosituksesta julkisen talouden liiallisen alijäämän tilanteen lopettamiseksi.

Suositus: NEUVOSTON SUOSITUS ALANKOMAILLE julkistalouden liiallisen alijäämän tilanteen lopettamiseksi

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 104 artiklan 7 kohdan,

ottaa huomioon komission suosituksen,

sekä katsoo seuraavaa:

(1) EY:n perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä.

(2) Vakaus- ja kasvusopimus perustuu terveen julkisen talouden tavoitteeseen, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.

(3) Amsterdamissa 17 päivänä kesäkuuta 1997 pidetyssä Eurooppa-neuvoston kokouksessa annetussa vakaus- ja kasvusopimusta koskevassa päätöslauselmassa kehotetaan kaikkia osapuolia eli jäsenvaltioita, neuvostoa ja komissiota panemaan täytäntöön perustamissopimus ja vakaus- ja kasvusopimus tiukasti ja aikataulussa.

(4) Neuvosto päätti 2 päivänä kesäkuuta 2004 perustamissopimuksen 104 artiklan 6 kohdan mukaisesti, että Alankomaissa on liiallinen alijäämä.

(5) Päätettyään, että Alankomaissa on liiallinen alijäämä, neuvoston on perustamissopimuksen 104 artiklan 7 kohdan ja neuvoston asetuksen (EY) N:o 1467/97 3 artiklan mukaisesti annettava samaan aikaan suositukset kyseiselle jäsenvaltiolle julkistalouden liiallisen alijäämän tilanteen lopettamiseksi määräajassa. Neuvoston suosituksessa on asetettava enintään neljän kuukauden määräaika, jonka kuluessa Alankomaiden on toteutettava tehokkaita toimia liiallisen alijäämän korjaamiseksi, ja korjaaminen olisi saatettava päätökseen liiallisen alijäämän toteamista seuraavana vuonna, paitsi jos on olemassa asiaan vaikuttavia erityisiä seikkoja.

(6) Neuvosto katsoo, että julkista taloutta vakauttavilla toimenpiteillä olisi varmistettava julkisen talouden rahoitusaseman kestävä parantaminen; lisäksi toimenpiteillä on pyrittävä parantamaan julkisen talouden laatua ja lisäämään talouden kasvupotentiaalia. Alankomaiden viranomaisten finanssipoliittinen kokonaisstrategia näyttää olevan tämän tavoitteen mukainen.

(7) Liiallisen alijäämän korjaamista koskevien suositusten määrittelyssä olisi otettava huomioon seuraavat tekijät: i) suhdannekehitys heikkeni äkkiä ja odottamatta, minkä johdosta talousarviotilanne huononi vuonna 2003 ja alijäämän saattamista alle 3 prosenttiin suhteessa BKT:hen koskevan tavoitteen osuus oli vuoden 2003 talousarviossa ja vuoden 2002 tarkistetussa vakausohjelmassa odotettua suurempi; ii) komission mukaan kokonaistuotannon kumuloitunut vaje arvioituun potentiaaliin verrattuna oli 1,7 prosenttia suhteessa BKT:hen; iii) komissio arvioi 7 päivänä huhtikuuta 2004 julkaisemassaan kevään 2004 ennusteessa, että julkisen talouden alijäämä on 3,5 prosenttia suhteessa BKT:hen vuonna 2004 ja 3,3 prosenttia vuonna 2005, jos oletetaan, että politiikka ei muutu, kun taas kokonaistuotanto kasvaa 1,0 prosenttia vuonna 2004 ja 1,6 prosenttia vuonna 2005; iv) hallituksen nopeasti 16 päivänä huhtikuuta 2004 hyväksymät lisäsäästötoimenpiteet vastaavat noin 0,6 prosenttiyksikköä suhteessa BKT:hen eikä komissio ottanut niitä huomioon kevään 2004 ennusteessa ja v) Alankomaiden hallitus ilmoitti aikovansa toteuttaa vuonna 2005 lisätoimenpiteitä, joiden tarkoituksena on varmistaa, että julkisen talouden alijäämä on alle 3 prosenttia suhteessa BKT:hen, mutta näitä toimenpiteitä ei ole vielä määritelty tarkemmin.

(8) Jos julkinen talous kehittyy komission kevään 2004 ennusteen mukaisesti ja 16 päivänä huhtikuuta 2004 päätetyt toimenpiteet tuottavat suunnitellun määrän, korjaavat toimenpiteet, jotka ovat luonteeltaan ensi sijassa rakenteellisia ja 0,5 prosenttiyksikköä suhteessa BKT:hen, johtaisivat vuonna 2005 alijäämään, joka alittaisi perustamissopimuksessa määrätyn 3 prosentin viitearvon suhteessa BKT:hen kyseisestä vuodesta eteenpäin,

SUOSITTELEE, ETTÄ

Alankomaiden viranomaisten olisi neuvoston asetuksen (EY) N:o 1467/97 3 artiklan 4 kohdan mukaisesti lopetettava nykyinen julkisen talouden liiallisen alijäämän tilanne. Neuvosto vahvistaa määräajaksi 2 päivän lokakuuta 2004, johon mennessä Alankomaiden hallituksen on toteutettava vuoden 2005 korjaavia toimenpiteitä, jotka ovat luonteeltaan ensi sijassa rakenteellisia ja 0,5 prosenttiyksikköä suhteessa BKT:hen.

Lisäksi neuvosto kehottaa Alankomaiden viranomaisia varmistamaan, että julkisen talouden vakauttamista kohti tasapainossa olevaa tai ylijäämäistä rahoitusasemaa jatketaan sen jälkeen, kun liiallinen alijäämä on korjattu erityisesti supistamalla julkisen talouden suhdannetasoitettua alijäämää vähintään 0,5 prosenttiyksikköä vuodessa suhteessa BKT:hen.

Tämä suositus on osoitettu Alankomaiden kuningaskunnalle.

Tehty Brysselissä 2 päivänä kesäkuuta 2004.

Neuvoston puolesta

Puheenjohtaja

[...]